Pe scurt, a numit pe o perioadă determinată, adică până la organizarea concursurilor, 19 noi inspectori generali.

Ministrul Anisie a explicat, în puținele ocazii în care a fost întrebată, că a făcut schimbări acolo unde au expirat delegările și detașările. Aserțiunea nu e conformă cu realitatea. Nu toate detașările și delegările erau expirate la momentul preluării mandatului ministerial.

La Ialomița, de exemplu, detașarea inspectorului general Simona Tonț era valabilă până la finalul anului școlar 2019-2020. Cu toate acestea ea a fost înlocuită.

Într-o convorbire telefonică cu reporterul Dela0.ro, fostul inspector din Ialomița a declarat că nu este nimic surprinzător în încetarea detașării sale. De când a preluat mandatul a știut că ministrul Educației, oricare ar fi el, poate dispune încetarea detașării când consideră necesar.

Simona Tonț a fost înlocuită cu Luminița Barcari, profesoară de fizică cu experiență în inspectorat, dar și în politică. Este vicepreședintele PNL Ialomița, fost consilier județean din partea PDL și PNL.

Ce este cât se poate de evident este că oameni ai PSD-ului au fost înlocuiți cu oameni ai Partidului Național Liberal, mai exact cu șapte consilieri locali, doi consilieri județeni, cinci membri de partid, o co-președintă a unei organizații de femei, o președintă a unei alte organizații de femei liberale și un vicepreședinte de organizație locală. Practic, 17 dintre noii inspectori numiți de Monica Anisie (19 în total) sunt fideli ai partidului.

Câteva exemple

În Mehedinți consilierul județean PSD Alin Tomoescu a fost înlocuit cu consilierul județean PNL Daniela Trancotă. Daniel Trancotă a devenit membru PDSR în 1999. În 2004 a plecat din PSD și a fost consilier județean independent care susținea PDL. În 2006 a format (în Mehedinți) Partidul Inițiativa Națională. În 2008 a candidat la primăria orașului Drobeta Turnu Severin. În 2013 s-a înscris în PDL. Din 2018 este consilier județean PNL.

Dana Trancotă este profesor de fizică la Liceul Dr. Victor Gomoiu din orașul Vânju Mare, fost director și fost inspector școlar adjunct.

Am contactat-o pentru a o întreba dacă vede propria detașare ca fiind un simptom al politizării din învățământ.

Numirea mea a intervenit într-o conjunctură în care fostul inspector general era numit tot prin detașare și avea tot calitate politică. Cu cea mai mare onestitate, mi se pare în regulă ca atunci când avem un guvern cu o anumită coloratură și echipa să se facă cu cineva care are aceleași valori.

Axioma e acceptată în județele țării: dacă la guvernare e PNL, atunci inspectorii școlari să fie de la PNL, iar dacă guvernul e PSD, inspectorii să fie de la PSD. Chiar și atunci când există concursuri pe post e de preferat, până la urmă, să ai în teritoriu un corespondent de aceeași culoare politică, consideră noul inspector Dana Trancotă.

Profesoara de fizică nu știe sigur dacă se va înscrie la un eventual concurs. Deocamdată se mulțumește cu interimatul funcției. Spune că are multiple activități și în alte zone și va trebui să ia o decizie.

Dana Trancotă nu este singurul inspector școlar general care crede că astfel ar trebui să funcționeze lucrurile în învățământ. La Caraș-Severin fostul inspector Marius Cornici nu a așteptat să fie demis, ci și-a dat singur demisia. Într-un comunicat emis către presa locală a explicat și de ce.

Ca și orientare politică sunt un om de stânga, un social-democrat care gândește și crede că în mijlocul preocupărilor și politicilor noastre trebuie să fie omul. De aceea, mi se pare firesc, o dată cu schimbarea Guvernului, să îmi depun demisia din acestă funcție și să las în fruntea ISJ CS o persoană care rezonează cu noua coloratură guvernamentală.

La Arad, în locul Ancăi Stoenescu delegată de fostul ministru PSD Liviu Pop după demiterile a 13 inspectori școlari generali în 2017, actualul ministru PNL Monica Anisie l-a numit pe profesorul Marius Gondor. Gondor a mai ocupat funcția de inspector școlar general în perioada 2005-2008 și este fost deputat PDL de Arad între 2012 – 2016 și fost vicepreședinte PNL Arad.

Gondor a participat în 2015 la concursul pentru șefia ISJ Arad, însă a picat la proba de interviu. A declarat atunci: „Prin înscrierea la concursul anterior am vrut să arăt cât de găunos este acest sistem de examinare al ministerului de resort”. A refuzat să se mai înscrie apoi la un alt concurs organizat în același an pentru că, spunea profesorul arădean, nu dorește să fie inspector în urma unui concurs cu tentă politică.

Un alt nou inspector școlar general care a picat un concurs este Sorin Mihai de la ISJ Constanța.

În 2015 Sorin Mihai a participat la concursul pentru ocuparea postului de inspector școlar adjunct, unde a trecut proba scrisă, dar nu a întrunit punctajul necesar la CV.

Chiar și așa, Mihai a fost numit inspector școlar adjunct până la organizarea unui nou concurs în anul 2016, la care însă nu s-a mai înscris. Acum ministrul Anisie l-a numit inspector școlar general. Tot până la organizarea unui ipotetic concurs.

Sorin Mihai a candidat în 2016 la primăria Mangalia din partea UNPR. Potrivit presei locale, în săptămâna numirii la conducerea ISJ Constanța Sorin Mihai s-a înscris în PNL. Proaspătul inspector este profesor de limba română.

La Călărași a fost detașată Camelia Croitoru, care din 2012 a condus Casa Corpului Didactic din județ.

În 2014 Croitoru a lăsat PNL pentru UNPR-ul lui Gabriel Oprea. În ianuarie 2015 a fost numită șefa organizației de femei UNPR. Experiența a fost însă una scurtă pentru că în 2016 a revenit în PNL. Este consilier local la al doilea mandat în municipiul Călărași și prim-vicepreședinte al organizației PNL Călărași. A înlocuit-o la conducerea ISJ Călărași pe Elena Mihăilescu, președinta organizației de femei PSD Călărași, detașată din 2017.

La Mureș, Ioan Macarie, a cărui detașare a expirat pe 6 ianuarie 2020, a fost înlocuit cu Claudiu Bîndilă. Noul inspector general este consilier local PNL în Consiliul Local Municipal Reghin și președintele organizației PNL Reghin.

Bîndilă este profesor de educație fizică, fost director al Liceului ”Petru Maior” și membru în consiliul consultativ al ISJ Mureș pe probleme de educație fizică.

La Olt inspectorul școlar general Adrian Bărbulete, consilier județean PSD, a fost înlocuit cu Dana Țîrcomnicu. Țîrcomnicu este soția fostului președinte PNL Slatina Nicolae Sorin Țîrcomnicu, actualmente consilier local PNL Slatina.

Alte inspectorate unde ministrul Monica Anisie a pus interimari oameni de partid sunt Alba, Dâmbovița, Suceava, Neamț, București, Giurgiu, Sibiu, Tulcea, Caraș – Severin și Prahova.